শুক্রবার দুপুরে বিকাশ ভবনে চাকরিহারাদের নিয়ে জরুরি বৈঠক

কলকাতা: আগামিকাল শুক্রবার দুপুর দুটোর সময় বিকাশ ভবনে (Bikash Bhawan) চাকরিহারাদের নিয়ে জরুরি বৈঠক। উপস্থিত থাকবেন শিক্ষামন্ত্রী ব্রাত্য বসু (Bratya Basu), এসএসসির চেয়ারম্য়ান সিদ্ধার্থ মজুমদার। এছাড়াও ওই বৈঠকে থাকবেন, নবান্নের বেশ কয়েকজন আধিকারিক, মধ্যশিক্ষা পর্ষদ, শিক্ষা দফতরের আধিকারিকরাও। ডিআই অফিস অভিযান, রাতভর ধরনা, অনশন, কলকাতায় মহামিছিল করেছেন তাঁরা। সময় যত এগোচ্ছে আন্দোলনের ঝাঁজ বাড়াচ্ছে ‘যোগ্য’ চাকরিহারারা। এই পরিস্থিতিতে আগামিকাল বিকাশ ভবনে চাকরিহারাদের (SSC Jobless Meeting Bikash Bhawan) নিয়ে জরুরি বৈঠকের আয়োজন করা হয়েছে।

নিয়োগ প্রক্রিয়া ‘অসাংবিধানিক’ ও ‘প্রাতিষ্ঠানিক দুর্নীতি’ বলে তোপ দাগিয়েছেন সুপ্রিম কোর্ট। কলকাতা হাইকোর্টের রায় বহাল রেখে এসএসসির ২০১৬ সালের গোটা প্যানেল বাতিল করেছে সুপ্রিম কোর্ট। একধাক্কায় চাকরি হারিয়েছেন ২৬ হাজার শিক্ষক ও অশিক্ষক কর্মী। সোমবার নেতাজি ইন্ডোর স্টেডিয়ামে সেই চাকরিহারাদের মধ্যে যারা ‘যোগ্য’তাঁদের সঙ্গে কথা বলেন মুখ্যমন্ত্রী মমতা বন্দ্যোপাধ্যায়।জানান, ‘যোগ্য’ একজনেরও চাকরি যাবে না। একাধিক বিকল্প পরিকল্পনা করা রয়েছে বলেও জানান তিনি। মুখ্যমন্ত্রী সকলকে স্কুলে যাওয়ার কথা বলেছিলেন। তাতেও স্কুলমুখো হননি ‘যোগ্য’ চাকরিহারাদের একটা বড় অংশ। তারা আন্দোলনের পথ বেছে নেন। বুধে চাকরিহারাদের ডিআই অফিস অভিযানকে কেন্দ্র করে উত্তাল হয়ে ওঠে গোটা বাংলা। কসবায় পুলিশের লাঠিচার্জের ঘটনায় উত্তাল হয়ে ওঠে রাজ্য। বুধবার থেকে এসএসসি ভবনের সামনে রাতভর ধরনায় বসেন চাকরিহারারা। বৃহস্পতিবার শহরে মহামিছিল করেন তারা। য়ালদহ থেকে শুরু হওয়া সেই মিছিলে পা মেলান জুনিয়র ডাক্তার দেবাশিস হালদার, অনিকেত মাহাতো, আসফাকুল্লা নাইয়া থেকে শুরু করে বাদশা মৈত্ররা। এই পরিস্থিতিতে আগামিকাল, শুক্রবার বিকাশ ভবনে চাকরিহারাদের নিয়ে জরুরি বৈঠকের আয়োজন করা হয়। জানা যাচ্ছে, চাকরিহারাদের আট প্রতিনিধি সেখানে থাকবেন।